בית משפט השלום בקריות גזר לאחרונה 21 חודשי מאסר על נאשם שהורשע בגניבת 2 טון אבוקדו [ת"פ 1288-03-18]. הנאשם תכנן עם נאשמים אחרים לשדוד אבוקדו ממטעים בצפון, וביצע זאת 4 פעמים. השופט הדגיש את התמכרותו לאלכוהול ואת הצורך בענישה ממשית על גניבה חקלאית והטיל עליו 21 חודשי מאסר.
הנאשם תכנן עם ארבעה חשודים נוספים לגנוב תוצרת חקלאית מסוג אבוקדו באזור הצפון. לשם כך יצרו הנאשמים קשר טלפוני לתיאום מקומות מפגש וקבעו את שיטת הביצוע, הצטיידו בכלים מתאימים וברכב מילוט. לפי כתב האישום במהלך שנת 2018 ביצעו את מעשי הגניבה שלוש פעמים, ואילו פעם אחת הגיעו למקום ונטשו אותו. במהלך הגניבות פגעו בעצי האבוקדו עצמם. סה"כ התוצרת הגנובה הוא מעל 2 טון אבוקדו. לאחר שביצעו את הגניבות מכרו את התוצרת החקלאית הגנובה לאדם אחר, שבבעלותו בית אריזה לפירות וירקות.
הנאשם הורשע לפי הודייתו בעבירות של קשירת קשר לביצוע פשע, הסגת גבול פלילית, היזק לרכוש במזיד, גניבה בנסיבות מיוחדות (תוצרת חקלאית), ניסיון גניבה בנסיבות מיוחדות (תוצרת חקלאית). הדיון בגזר דינו התקיים בית משפט השלום בקריות, בתאריך 5.11.18, בראשות כב' השופט יוסי טורס.
תסקיר שירות המבחן העלה כי הנאשם גרוש בן 36, מכור לאלכוהול וזקוק למסגרת טיפול סגורה. אמנם אין לו הרשעות פליליות קודמות, אך הוא הורשע בעבירות תעבורה שבגינן אף ריצה עונשי מאסר. לפי דברי נציגת שירות המבחן, הוא הודה במעשיו חלקית ומתקשה לקחת אחריות למעשיו. הוא אף לא הביע נזקקות טיפולית. לאור אלה התרשם שירות המבחן שקיים סיכון להישנות עבירות דומות בעתיד וכי יש להטיל עליו ענישה מוחשית.
ב"כ המאשימה הדגיש את התכנון שקדם לביצוע העבירות, את המספר הרב של האירועים ואת שיטת העבודה המסודרת. נוסף על כך, הנזקים שנגרמו לחקלאים הם לא רק בגלל הגניבה עצמה, אלא בגלל שיטת הגניבה שגרמה לעצים נזק; ב"כ הנאשם התמקד בשיתוף הפעולה של הנאשם עם רשויות אכיפת החוק. כמו כן הדגיש את נסיבות חייו הקשות ואת עברו הפלילי הנקי. הנאשם התנצל בפני השופט.
השופט הדגיש את הערכים המוגנים שנפגעו ובהם זכות הקניין, הביטחון האישי והציבורי. גניבה חקלאית פוגעת במקור הפרנסה של חקלאים והיא מכת מדינה. מעשי הנאשם התבצעו לאחר תכנון קפדני וכמות האבוקדו שנגנבה היא מעל 2 טון אבוקדו. לקולא ציין את הודאתו שחסכה זמן שיפוטי. השופט מסר כי אמנם עונש מאסר עלול לפגוע בנאשם, אך אין להתעלם מדברי שירות המבחן על היעדר סיכויי שיקום ממשיים מחוץ לכותלי הכלא. לאור כל אלה הטיל עליו 20 חודשי מאסר, מאסר מותנה, קנס בסך 10,000 ₪, פיצוי למתלוננים בסך 7,000 ₪.
ב"כ הנאשם: מונא אבו אליונס.
ב"כ המאשימה, מדינת ישראל: אנטולי קריינס.